คาดคนเชียร์ปูแค่หลักพัน
มท.สั่งด่วนผวจ. สกัดปลุกระดม เสี่ยตือชี้เตือน ยิ่งห้ามเท่ายิ่งยุ,บิ๊กป้อม ประเมิน 25 ส.ค.ตัดสินคดีจำนำข้าวมวลชนเชียร์ ปู หลักพัน ยังไม่มีสัญญาณป่วน มท.ร่อนหนังสือด่วนถึงผู้ว่าฯ สกัดความเคลื่อนไหวผิดปกติ ปลุกระดม ชักชวนประชาชน พร้อมสั่งตรวจสอบ อปท.ใช้งบขนคนเชียร์ ยิ่งลักษณ์ ตร.ขึงขังรับมือมวลชน พร้อมจัดกำลัง รปภ.องค์คณะตุลาการถ้าร้องขอ เสี่ยตือ เตือนยิ่งห้ามเหมือนยิ่งยุ ควรอำนวยความสะดวกให้มวลชนมากกว่า อัยการยื่นคำแถลงปิดคดีข้าวแล้ว รวมสำนวนจีทูจีเพิ่มใส่คดี ปู กระทรวงคลังส่งคำชี้แจงกรณีอายัดทรัพย์ให้ศาลแล้ว บิ๊กป้อม ลั่น กก.ปฏิรูปไม่มีเด็กใคร คัดเลือกจากผลงาน นายกฯขีดเส้น 8 เดือนต้องเห็นแผน กวักมือฝ่ายการเมืองร่วม วิษณุ ขู่หน่วยงานรัฐไม่เดินตามเจอฟ้อง รับหาคนได้จำกัดแค่นี้ ชทพ.ติงไร้ภาคประชาชนร่วมวงปฏิรูป นปช.ให้ฉายา กก.ชุดรวมญาติ บิ๊กตู่ แจงเหตุผลจัดซื้อยุทโธปกรณ์เพื่อความมั่นคง,การตัดสินคดีโครงการรับจำนำข้าววันที่ 25 ส.ค. ที่มี น.ส.ยิ่งลักษณ์ ชินวัตร อดีตนายกรัฐมนตรี เป็นจำเลย ยังคงเป็นประเด็นที่สังคมให้ความสนใจ ขณะที่ฝ่ายรัฐบาลและความมั่นคงต่างจับตาความเคลื่อนไหวของมวลชน และเฝ้าระวังความไม่สงบที่อาจจะเกิดขึ้น พร้อมเตรียมมาตรการต่างๆไว้แต่เนิ่นๆ,บิ๊กป้อม คาดมวลชนหลักพันเชียร์ ปู,เมื่อเวลา 09.00 น. วันที่ 16 ส.ค. ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์ถึงการดูแลพื้นที่โดยรอบศาลฎีกาแผนกคดีอาญาของผู้ดำรงตำแหน่งทางการเมือง ในวันที่ 25 ส.ค. ซึ่งเป็นวันพิพากษาคดีโครงการรับจำนำข้าวที่มี น.ส.ยิ่งลักษณ์ ชินวัตร อดีตนายกฯ เป็นจำเลยว่า การดูแลพื้นที่จะใช้กำลังเจ้าหน้าที่ตำรวจเป็นหลัก เจ้าหน้าที่ตำรวจจะเข้าไปหารือกับศาลฎีกาฯว่าจะให้ช่วยดูแลจุดใดบ้าง พื้นที่ต่างๆ รอบบริเวณศาลจะต้องทำอย่างไรบ้าง ขณะนี้ไม่มีรายงานด้านการข่าวอะไรเป็นพิเศษ แต่เจ้าหน้าที่ตำรวจต้องดูแลความเรียบร้อยอยู่แล้ว ในส่วนของมวลชนที่จะเดินทางมาให้กำลังใจ คาดว่าจะมีมากกว่าครั้งที่แล้วเล็กน้อย ประมาณหลักพันคน กรณีที่อาจมีทั้งฝ่ายสนับสนุนและฝ่ายไม่สนับสนุนนั้น ทางเจ้าหน้าที่ตำรวจก็จะจับแบ่งกลุ่มกันไม่ให้เกิดการเผชิญหน้า ไม่ต้องห่วงเรื่องนี้ ส่วนการดูแลรักษาความปลอดภัยเรื่องมือที่สามที่จะเข้ามาก่อเหตุสร้างความปั่นป่วนวุ่นวายนั้น ทางเจ้าหน้าที่มีมาตรการป้องกันอยู่แล้ว แต่คิดว่าไม่น่าจะมีมือที่สาม,มท.สั่งด่วนสกัดความเคลื่อนไหว,ผู้สื่อข่าวรายงานว่า เมื่อช่วงดึกวันที่ 15 ส.ค. นายกฤษฎา บุญราช ปลัดกระทรวงมหาดไทย ส่งหนังสือด่วนที่สุดถึงผู้ว่าราชการจังหวัดทุกจังหวัด เรื่องแนวทางการแก้ปัญหาและการรักษาความสงบเรียบร้อยในพื้นที่ว่า ขอให้จังหวัดทบทวนมาตรการในการดูแลปัญหาต่างๆในพื้นที่อย่างเป็นระบบรอบด้าน ให้จัดประชุมคณะกรรมการรักษาความสงบเรียบร้อยจังหวัด หรือคณะกรรมการรักษาความมั่นคงภายใน และร่วมประเมินติดตามข่าวสารอย่างรอบด้าน ร่วมกันกำหนดมาตรการป้องกันและแก้ไขปัญหา เช่น การใช้สื่อสังคมปล่อยข่าวสร้างความสับสนหรือความไม่สงบในพื้นที่ หรือแอบอ้างเชิญชวนประชาชนไปยังที่ต่างๆ โดยมีวัตถุประสงค์อื่น ที่อาจก่อให้เกิดการกระทำผิดกฎหมายหรือมีความเคลื่อนไหวอื่นๆ ที่อาจส่งผลกระทบต่อการรักษาความสงบเรียบร้อยในพื้นที่ กำหนดมาตรการป้องกันและแก้ไขปัญหาให้ยุติลงเป็นรูปธรรม ไม่ให้ลุกลามหรือขยายผล จัดชุดปฏิบัติการไปพบปะพูดคุยกับบุคคล หรือกลุ่มบุคคลเป้าหมายก่อนเกิดเหตุ หรือป้องปรามการเคลื่อนไหว โดยใช้การเจรจาแบบสมานฉันท์ ทั้งนี้การดำเนินการทุกขั้นตอนให้เจ้าหน้าที่ทำบันทึกเป็นเอกสาร หลักฐาน หรือการถ่ายภาพนิ่ง ภาพเคลื่อนไหว หรือมีการลงบันทึกประจำวัน เพื่อให้มีหลักฐานในการดำเนินการตามขั้นตอนของกฎหมายในโอกาสต่อไปด้วย,เข้มฟัน อปท.ใช้งบขนคนเชียร์ ปู,ผู้สื่อข่าวรายงานด้วยว่า ขณะเดียวกัน นายสุทธิพงษ์ จุลเจริญ รองปลัดกระทรวงมหาดไทย ส่งหนังสือด่วนที่สุดถึง ผวจ.ทุกจังหวัด เรื่องกำกับดูแลการใช้งบประมาณขององค์กรปกครองส่วนท้องถิ่นว่าด้วยสำนักงานการตรวจเงินแผ่นดินแจ้งว่ามี อปท.จำนวนหนึ่ง ได้จัดทำโครงการศึกษาดูงาน หรือการสัมมนา หรือกิจกรรมอื่นใดที่เป็นการนำประชาชนในพื้นที่เดินทางเข้ามาในเขตกรุงเทพฯและปริมณฑล โดยมีเจตนาแอบแฝงเพื่อเข้าร่วมกิจกรรมทางการเมือง ถือเป็นการใช้จ่ายเงินงบประมาณที่ไม่เป็นไปตามวัตถุประสงค์ และไม่ชอบด้วยกฎหมาย หรือระเบียบที่เกี่ยวข้อง ดังนั้น จึงสั่งการให้ ผวจ.และนายอำเภอกำชับให้ อปท.ที่จัดฝึกอบรมและเดินทางไปศึกษาดูงานหรือปฏิบัติตามระเบียบกระทรวงมหาดไทย ว่าด้วยค่าใช้จ่ายในการฝึกอบรมและการเข้ารับการฝึกอบรมของเจ้าหน้าที่ท้องถิ่น ต้องเป็นเรื่องที่อยู่ในอำนาจหน้าที่ คำนึงถึงความคุ้มค่า และกำกับดูแลไม่ให้ อปท.จัดทำโครงการศึกษาดูงานในลักษณะมีเจตนาแอบแฝงเพื่อนำประชาชนเข้าร่วมกิจกรรมทางการเมือง หากพบว่า อปท.ใดจงใจหรือหลีกเลี่ยงไม่ปฏิบัติตามระเบียบและหนังสือสั่งการ ให้พิจารณาดำเนินการตามกฎหมายกับผู้ที่เกี่ยวข้องอย่างจริงจัง ตามประกาศ คสช.ฉบับที่ 104/2557,ตร.พร้อม รปภ.องค์คณะตุลาการ,ที่ บช.น. พล.ต.ต.ภานุรัตน์ หลักบุญ รอง ผบช.น. เผยถึงมาตรการดูแลความปลอดภัยในวันที่ 25 ส.ค. กรณีศาลฎีกาแผนกคดีอาญาของผู้ดำรงตำแหน่งทาง การเมือง จะอ่านคำพิพากษาคดีจำนำข้าวของ น.ส.ยิ่งลักษณ์ ชินวัตร อดีตนายกฯ ว่า ผบ.ทบ.ได้กำชับให้เจ้าหน้าที่ดูแลความปลอดภัยอย่างเข้มงวด แต่ไม่ได้สั่งสกัดกั้นมวลชนเดินทางมาบริเวณศาลฎีกา เพียงแต่อยากให้ประชาชนให้กำลังใจ น.ส.ยิ่งลักษณ์อยู่ภายในบ้านพัก หรือติดตามอ่านคำพิพากษาทางสื่อต่างๆแทน หากมีประชาชนมาให้กำลังใจมาก อาจเสี่ยงเกิดความวุ่นวาย หรืออาจมีบุคคลที่ 3 ที่ไม่หวังดีเข้ามาสร้างสถานการณ์ ส่วนการรักษาความปลอดภัยองค์คณะตุลาการที่พิพากษาคดีดังกล่าวนั้น พล.ต.อ.ศรีวราห์ รังสิพราหมณกุล รอง ผบ.ตร.ได้มอบหมายให้เจ้าหน้าที่สอบถามองค์คณะตุลาการ ว่าท่านใดมีความรู้สึกถูกคุกคามหรือไม่ หากถูกคุกคามสามารถขอกำลังเจ้าหน้าที่เข้าไปดูแลความปลอดภัยได้ หากไม่ร้องขอ ตำรวจจะดูแลความปลอดภัยตามปกติ ทั้งนี้ การอ่านคำพิพากษายังไม่มีใครรู้ได้ว่าคดีจะออกมาในทิศทางใด และคำพิพากษายังคงเป็น ความลับ จึงไม่มีมูลเหตุจูงใจที่จะกดดันการทำหน้าที่ขององค์คณะตุลาการ อย่างไรก็ตาม วันที่ 17 ส.ค. เจ้าหน้าที่ที่รับผิดชอบด้านความมั่นคงทุกหน่วย จะประชุมหารือกำหนดมาตรการดูแลความปลอดภัยในช่วงที่มีการอ่านคำพิพากษา,ชทพ.เตือนยิ่งห้ามเหมือนยิ่งยุ,นายสมศักดิ์ ปริศนานันทกุล ที่ปรึกษาหัวหน้าพรรคชาติไทยพัฒนา กล่าวว่า ถึงวันนี้ควรเลิกคิดเองเออเองเสียที ในเมื่อต้องการสร้างความปรองดองต้องเข้าใจว่าคนไทยทุกคนมีความรักประเทศไม่น้อยไปกว่า คสช.และรัฐบาล ประชาชนไม่ต้องการเห็นบ้านเมืองวุ่นวาย ส่วนการรักชอบพอใครนั้นเป็นสิทธิของประชาชน ถ้าเขามาอย่างถูกต้องไม่ทำให้สังคมเดือดร้อน ตนคิดว่ารัฐบาลอย่าไปห้ามเลยเพราะยิ่งห้ามเหมือนยิ่งยุและยิ่งจะเกิดการเผชิญหน้ากันมากกว่า แทนที่จะห้ามทำไมไม่ไปอำนวยความสะดวกเลย เหมือนเวลาที่นายกรัฐมนตรีไปต่างจังหวัดบอกให้มาต้อนรับเตรียมดอกไม้มาให้กำลังใจ เตรียมสุขามาให้ เตรียมรถพยาบาลมาให้ การมาให้กำลังใจคงไม่ได้ทำให้การพิจารณาของศาลเปลี่ยนแปลง ถึงเวลาแล้วที่จะเชื่อมั่นและไว้วางใจ ประชาชนวันนี้ยังขาดความไว้วางใจอยู่ แทนที่จะปลดล็อกทางการเมืองได้แล้วก็ยังไม่ปลดล็อก แล้วบอกว่ายังไม่ถึงเวลาของนักการเมือง นั่นแสดงให้เห็นว่าคุณไม่เชื่อมั่นและไม่ไว้วางใจเลย,พท.จวก สตง.ประโคมข่าวดิสเครดิต,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงกรณี พล.อ.ประวิตร วงษ์สุวรรณ รองนายกฯ และ รมว.กลาโหม ออกมายืนยัน ไม่มี อปท.ใช้งบประมาณขนคนมาให้กำลังใจ น.ส.ยิ่งลักษณ์ ชินวัตร อดีตนายกฯ ว่า เรื่องนี้ก็ชัดเจนตั้งแต่ต้นว่าไม่มีมูลความจริง ไม่ทราบว่าคนทำรายงานได้ข้อมูลมาจากไหน การนำข้อมูลที่ไม่อยู่ในพื้นฐานความจริง ขาดการวิเคราะห์มารายงาน อาจถูกมองว่าหวังจะสร้าง ความสับสน หรือดิสเครดิตอีกฝ่ายหรือไม่ รัฐบาลและ คสช.ควรปล่อยเรื่องนี้ให้เป็นไปตามธรรมชาติ อย่าทำให้ถูกมองว่าเป็นปฏิบัติการข้อมูลข่าวสาร หรือไอโอ เพื่อดิสเครดิตอีกฝ่าย สตง.ควรต้องระมัดระวังในการแสดงท่าที ไม่นำองค์กรที่ต้องรักษาความเป็นกลาง ทางการเมืองมาประโคมข่าวหรือทำให้เกิดความสับสน ถ้าเอาความจริงมาพูดกัน จะเห็นว่าเรื่องนี้ไม่มีอะไรที่เป็นปัญหา ที่ผ่านมาทุกครั้งก็ไม่เคยเกิดปัญหาควรปล่อยให้กระบวนการต่างๆ เดินหน้าไปโดยธรรมชาติ,อัยการยื่นคำแถลงปิดคดีข้าวแล้ว,เมื่อเวลา 13.00 น. นายสุรศักดิ์ ตรีรัตน์ตระกูล อธิบดีอัยการสำนักงานการสอบสวน หนึ่งในคณะทำงานในคดีหมายเลขดำ อม.22/2558 ที่อัยการสูงสุดเป็นโจทก์ยื่นฟ้อง น.ส.ยิ่งลักษณ์ ชินวัตร อดีตนายกรัฐมนตรี เป็นจำเลย ในความผิดฐานปฏิบัติหน้าที่หรือละเว้นการปฏิบัติหน้าที่โดยมิชอบ อันก่อให้เกิดความเสียหายแก่ผู้หนึ่งผู้ใด และเป็นเจ้าหน้าที่ของรัฐปฏิบัติหรือละเว้นการปฏิบัติอย่างใดในตำแหน่งหรือหน้าที่ หรือใช้อำนาจในตำแหน่งหรือหน้าที่โดยทุจริต กรณีปล่อยปละละเลยไม่ดำเนินการระงับยับยั้งโครงการรับจำนำข้าว ทำให้รัฐเสียหายนับแสนล้าน เผยว่า เมื่อวันที่ 15 ส.ค.ที่ผ่านมา คณะทำงานอัยการได้ยื่นคำแถลงปิดคดีเป็นลายลักษณ์อักษรต่อคณะศาลฎีกาฯเรียบร้อยแล้ว โดยคณะทำงานได้ยื่นแถลงปิดคดีสองคดีคือ คดีหมายเลขดำ อม.22/ 2558 ที่จำเลยคือ น.ส.ยิ่งลักษณ์ และคดีหมายเลขดำ อม.25/2558 เป็นคดีทุจริตระบายข้าวแบบรัฐต่อรัฐหรือจีทูจี จำเลยคือนายบุญทรง อดีต รมว.พาณิชย์ กับพวกรวม 28 ราย โดยคำแถลงการปิดคดีของนายบุญทรงนั้นมีความยาว 165 หน้า,รวมสำนวนคดีจีทูจีเข้ากับคดี ปู,นายสุรศักดิ์กล่าวว่า ส่วนคดีโครงการรับจำนำข้าวที่มี น.ส.ยิ่งลักษณ์เป็นจำเลยมีความยาว 211 หน้า และมีการยื่นสำนวนของการระบายข้าวที่มีนายบุญทรงเพิ่มประกอบไปด้วย เนื่องจากมีความเกี่ยวพันกันทำให้แถลงปิดคดีของคดีจำนำข้าวรวมแล้วเป็น 376 หน้า โดยรายละเอียดของแถลงการณ์ปิดคดีในส่วนของ น.ส.ยิ่งลักษณ์ก็จะเป็นการสรุปประเด็นข้อพิพาทว่าประเด็นอะไรบ้าง ที่มีการสืบพยาน ที่ผ่านมา ว่าตรงไหนรับฟังได้มากน้อย แค่ไหน อย่างไร หักล้างกันได้อย่างไร การแถลงปิดคดีก็เพื่อให้ศาลมองประเด็นที่คู่ความทั้งสองนำเสนอมา เพื่อประกอบการพิจารณา เพื่อทำคำวินิจฉัย ในวันที่ 25 ส.ค.นี้ คณะทำงานอัยการที่ได้รับมอบหมายจากอัยการสูงสุดพร้อมจะเดินทางไปฟังคำพิพากษาทั้งสองคดี,คลังส่งคำชี้แจงอายัดทรัพย์ให้ศาลแล้ว,นายสมชาย งามวงศ์ชน ประธานแผนกคดีสิ่งแวดล้อมในศาลปกครองสูงสุด ในฐานะโฆษกศาลปกครอง เปิดเผยความคืบหน้าการพิจารณาคำร้องที่ น.ส.ยิ่งลักษณ์ ชินวัตร อดีตนายกฯ ยื่นคำร้องขอให้ศาลปกครองกลางมีคำสั่งทุเลาการบังคับคำสั่งทางปกครองครั้งที่ 2 หลังจากกระทรวงการคลังให้กรมบังคับคดีเริ่มดำเนินมาตรการยึดอายัดทรัพย์สินบัญชีเงินฝากว่า หลังจากที่ตุลาการเจ้าของสำนวน มีคำสั่งแจ้งให้กระทรวงการคลัง ผู้ถูกฟ้องส่งคำชี้แจงต่อศาลภายใน 15 วัน ขณะนี้ทราบว่าผู้ถูกฟ้องได้ส่งเอกสารคำให้การชี้แจงข้อเท็จจริงต่อองค์คณะเมื่อสัปดาห์ที่ผ่านมาก่อนครบกำหนด 15 วันดังกล่าวแล้ว จากนั้นตามขั้นตอนองค์คณะก็จะรวบรวม เอกสารข้อเท็จจริง เพื่อส่งให้ตุลาการผู้แถลงคดีร่วมตรวจดูและทำความเห็นส่วนตน โดยขั้นตอนนี้ที่ตุลาการผู้แถลงคดีจะทำความเห็นน่าจะใช้เวลาประมาณ 2 สัปดาห์ และเมื่อตุลาการผู้แถลงคดีได้ทำความเห็นส่วนตนเสนอองค์คณะแล้ว ถ้าองค์คณะมีคำสั่งยกคำร้องการขอทุเลาของผู้ฟ้อง คำสั่งของศาลปกครองกลางนี้ถือเป็นที่สุด อุทธรณ์ไม่ได้ แต่สามารถยื่นคำร้องได้ใหม่หากเกิดเหตุใหม่ แต่ถ้าศาลปกครองกลางมีคำสั่งทุเลาอย่างหนึ่งอย่างใด คู่ความที่ไม่เห็นด้วยสามารถยื่นอุทธรณ์ต่อศาลปกครองสูงสุดได้,คำตัดสิน 25 ส.ค. หยิบมาพิจารณาได้,เมื่อถามว่า ส่วนคดีอาญาที่ น.ส.ยิ่งลักษณ์ กำลังจะตัดสินวันที่ 25 ส.ค.นี้ จะมีผลต่อการพิจารณาคดีปกครองในศาลปกครองหรือไม่ นายสมชายตอบว่า ถ้าประเด็นในคดีอาญามีข้อที่เกี่ยวข้องกับประเด็นพิจารณาในคดีปกครองก็สามารถหยิบยกมาพิจารณาได้ ตัวอย่างคดีอาญาการสลายม็อบพันธมิตรประชาชนเพื่อประชาธิปไตยที่ศาลยกฟ้องนายสมชาย วงศ์สวัสดิ์ อดีตนายกฯ และนายตำรวจ แต่ในส่วนคดีปกครองที่ศาลปกครองเคยตัดสินให้หน่วยงานรัฐชดใช้ค่าสินไหมกับผู้ชุมนุมที่ได้รับความเสียหายนั้น ก็พิจารณาว่าการกระทำนั้นเกิดจากการกระทำละเมิดของเจ้าหน้าที่รัฐหรือไม่,จับผิดบริษัทไม่มี ร.ง. 4 ชนะประมูลข้าว,เมื่อเวลา 11.00 น. ที่โรงแรมอินเตอร์คอนติเนนตัล กรุงเทพ นายสุเมธ เลิศตันติสุนทร กรรมการผู้จัดการ บริษัท ทีพีเค เอทานอล จำกัด แถลงข่าวกรณี บริษัทถูกตัดสิทธิการประมูลข้าวเสื่อมคุณภาพเข้าสู่อุตสาหกรรมที่ไม่ใช่การบริโภคของคนและสัตว์ครั้งที่ 1/2560 ว่า บริษัทตนทำเอทานอลปกติใช้มันสำปะหลังเป็นวัตถุดิบหลัก แต่เมื่อมีการประมูลข้าวเสื่อมคุณภาพจึงเข้าไปประมูลและเป็นผู้ชนะการประมูลได้ข้าวมา 5 แสนตัน แต่หลังจากนั้นได้รับการแจ้งจากกรมการค้าต่างประเทศว่าถูกตัดสิทธิการประมูล ขณะนี้เรื่องดังกล่าวได้ฟ้องร้องอยู่ที่ศาลปกครอง ขณะที่นายอธิษฐ์ พุ่มเข็ม ฝ่ายกฎหมาย บริษัท ทีพีเคฯ กล่าวเสริมว่า จากการตรวจสอบการประมูลข้าวสารในสต๊อกของรัฐบาลเข้าสู่อุตสาหกรรมที่ไม่ใช่การบริโภคของคน และสัตว์ ครั้งที่ 1/2560 พบ 2 ใน 13 ราย ที่ชนะการ ประมูลได้รับการอนุมัติใบ ร.ง. 4 ประเภทอุตสาหกรรมอาหารสัตว์ ภายหลังวันประกาศคุณสมบัติผู้ประมูล จึงมีคำถามว่าบริษัททั้งสองผ่านการตรวจคุณสมบัติได้อย่างไร,อธิบดีการค้า ยันทำตามข้อกำหนด,นางดวงพร รอดพยาธิ์ อธิบดีกรมการค้าต่างประเทศ กล่าวว่า การตรวจสอบเอกสารหลักฐานของผู้ยื่นประมูลเสนอซื้อข้าวมีเจ้าหน้าที่จากหลายฝ่าย โดยตรวจสอบเอกสารหลักฐานที่ผู้เสนอยื่นมา เมื่อตรวจสอบแล้วเป็นไปตามเงื่อนไขที่ประกาศจะประกาศรายชื่อให้เข้าร่วมประมูลได้ ส่วนการตัดสิทธิ์เอกชนบางราย เพราะพบว่าคุณสมบัติไม่เป็นไปตามข้อกำหนด ส่วนประเด็นการลงพื้นที่ตรวจสอบการนำข้าวไปใช้ในอุตสาหกรรม เพื่อป้องกันการรั่วไหลเข้าสู่ระบบการค้าปกตินั้น คณะกรรมการนโยบายและบริหารจัดการข้าว ได้มอบหมายให้องค์การคลังสินค้าและองค์การตลาดเพื่อเกษตรกร เป็นหน่วยปฏิบัติในการจัดมาตรการและตรวจสอบติดตามให้นำข้าวดังกล่าวไปใช้ในอุตสาหกรรมที่ผู้ซื้อได้แจ้งไว้อย่างเคร่งครัด โดยได้ติดตามตรวจสอบอย่างรัดกุมตั้งแต่ต้นทาง หากผู้ใดมีหลักฐานว่าผู้ที่ชนะการประมูลไม่ปฏิบัติตามสัญญา นำข้าวไปใช้ผิดวัตถุประสงค์ สามารถส่งหลักฐานให้ทางราชการดำเนินคดีตามกฎหมายได้,บิ๊กป้อม ยัน คกก.ปฏิรูปไม่มีเด็กใคร,ที่กระทรวงกลาโหม พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกระแสวิพากษ์–วิจารณ์ว่ารายชื่อคณะกรรมการปฏิรูปประเทศด้านต่างๆ 11 คณะ มีแต่คนที่มีความสนิทกับรองนายกฯและ รมว.กลาโหมว่า การคัดเลือกคณะกรรมการปฏิรูปประเทศส่วนใหญ่จะคัดมาจากอดีตสมาชิกสภาขับเคลื่อนการปฏิรูปประเทศ (สปท.) ซึ่งทั้งหมดก็รู้จักกันอยู่แล้ว เราก็จะดูในเรื่องของผลงานและการทำงานที่ผ่านมาว่ามีความจริงจังและทุ่มเทให้กับประเทศขนาดไหน,ที่บอกว่ามีแต่เด็กของบิ๊กป้อมเยอะนั้น ผมถามว่าใครล่ะ ไม่มีแน่นอน เพราะทุกคนเป็นคน ทำงาน และมีความตั้งใจจริงในการแก้ไขปัญหาให้กับประเทศ พล.อ.ประวิตรกล่าว,บิ๊กตู่ ชี้แผนปฏิรูป 8 เดือนต้องเห็น,ที่ศูนย์แสดงสินค้าและการประชุมอิมแพค เมืองทองธานี พล.อ.ประยุทธ์ จันทร์โอชา นายกรัฐมนตรีและหัวหน้า คสช. ให้สัมภาษณ์ถึงการแต่งตั้งคณะกรรมการปฏิรูป 11 ด้านว่า คณะกรรมการปฏิรูปมีเวลาทำงาน 8 เดือน จริงๆแล้วไม่ได้ซับซ้อนอะไรเพียงแต่ที่ผ่านมา สปท. และ สนช. คิดกิจกรรมโดยมีข้อกำหนดว่าต้องทำ แต่ละกิจกรรมอย่างไร จากนี้ถือเป็นการทำในขั้นที่ 2 ลงในรายละเอียดว่าปัญหาข้อบกพร่องอยู่ตรงไหนและกฎหมาย โดยแผนปฏิรูปจะต้องออกมาภายใน 8 เดือน ขณะเดียวกันรัฐบาลจะต้องดำเนินการไปด้วยกัน ไม่เช่นนั้นไม่สอดคล้องกันและบางอย่างเมื่อปฏิรูปมาแล้วรัฐบาลอาจจะทำไม่ได้ เพราะบางทีการคิดอย่างเดียวมันง่ายแต่ถ้ามาเจอระบบราชการคือต้องปรับปรุงแก้ไขทำได้ยากดังนั้นต้องไปด้วยกัน ดังนั้นในทุกคณะกรรมการจะมีหลายส่วน หลายฝ่าย แต่อย่ารังเกียจที่มีข้าราชการอยู่ด้วย เพราะถ้าเป็นนักคิด นักวิชาการอย่างเดียว บางทีในทางปฏิบัติจะเกิดปัญหา เพราะต้องรู้ขั้นตอนของราชการด้วย จึงจำเป็นต้องมีข้าราชการที่เกษียณอายุเข้าไปให้สอดคล้องกับแผนการทำงานของราชการ,กวักมือเรียกนักการเมืองที่นั่งยังว่าง,ผมได้ให้แนวทางคณะกรรมการปรองดอง ถ้ามีฝ่ายการเมืองอะไรต่างๆที่อยากจะมาร่วมและเสนอตัวเข้ามา ก็จะมาพิจารณาใส่เข้าไปอีกที ยังมีตำแหน่งที่ว่างอยู่ ไม่ใช่เฉพาะคณะตรงนี้ยังมีคณะอนุกรรมการอีกเยอะ ฉะนั้นไปพูดกับนักการเมืองดู ถ้าเขาอยากให้ประเทศไทยเดินไปข้างหน้าลดความขัดแย้ง มีเจตนาบริสุทธิ์ เขาก็น่าจะร่วมมือตรงนี้ นี่คือเวทีปรองดองของผมอีกอันหนึ่ง ซึ่งผมตั้งใจไว้อย่างนั้น ตอนนี้เขากำลังไปพูดคุยกันต่อ วันนี้ต้องให้กำลังใจซึ่งกันและกัน การใช้งบประมาณก็ให้ประหยัดที่สุด คงจะมีแค่เบี้ยประชุมตามกติกาแล้วก็ไม่มากมายอะไร ซึ่งจะเป็นการลงทุนที่ไม่เสียเปล่า รัฐบาลต่อไปก็ต้องทำ แต่อย่ามองว่าเราไปตีกรอบมากจนเกินไป มันไม่ใช่เพียงแต่ตีกรอบให้การทำงานเข้าร่องเข้ารอยเท่านั้นเอง พล.อ.ประยุทธ์กล่าว,โวกุนซือช่วยอยู่เบื้องหลังเพียบ,นายกฯกล่าวว่า การปฏิรูปที่ผ่านมาทำมาเยอะแล้วแต่ยังไม่พอ จึงต้องมีคณะกรรมการปฏิรูปมาทำงานอีก 8 เดือน เพื่อถอดแผนและตอบโจทย์ยุทธศาสตร์ชาติ อย่าไปมองว่าซ้ำซ้อน แต่ขอบอกว่าคนในประเทศไทยมีหลายส่วน ที่มีความคิดดี มีเจตนาบริสุทธิ์ แต่เขาขออยู่เบื้องหลัง จริงๆทาบทามไปเยอะกว่านี้ แต่เขาขอให้คำปรึกษาข้างหลังไม่ขอออกข้างหน้า จึงได้คนมาแค่นี้ก่อน แต่วันหน้าถ้าเขาเห็นว่ามันไปได้ดี เขาอาจจะมาเพิ่มก็ได้ แม้แต่ นักการเมืองก็เข้ามาได้หมด ต้องทำงานแบบนี้อย่าใจร้อน วันนี้มันก็ดีขึ้นเยอะแล้ว,วิษณุ ขู่ใครไม่เดินตามแผนเจอฟ้อง,นายวิษณุ เครืองาม รองนายกรัฐมนตรี กล่าวว่า คณะกรรมการปฏิรูปมีภารกิจ 3 ประการ ภารกิจแรกเป็นงานเร่งด่วนคือ การยกร่างแผนการปฏิรูปประเทศ ภายในเวลา 8 เดือน 2.ติดตามดูแลหน่วยงานของรัฐว่าปฏิบัติตามแผนการปฏิรูปหรือไม่ ถ้าพบหน่วยงานใดไม่ปฏิบัติตามสามารถตักเตือนได้ ถ้ายังไม่เชื่อฟังให้รายงานนายกฯ หรือคณะกรรมการยุทธศาสตร์ชาติ ใช้มาตรการทางกฎหมาย ซึ่งคณะกรรมการยุทธศาสตร์ชาติสามารถกำหนดบทลงโทษต่างๆ ถ้าไม่เพียงพอสามารถใช้มาตรการฟ้องสังคม โดยออกประกาศหรือแจ้งต่อสภาฯ หรือส่งให้คณะกรรมการป้องกันและปราบปรามการทุจริตแห่งชาติ (ป.ป.ช.) ได้ เพราะบทลงโทษต้องมีความศักดิ์สิทธิ์ แต่ไม่ใช่ไปลงโทษหรือแกล้งใครง่ายๆ และ 3.คณะกรรมการปฏิรูปต้องลงมือทำเอง เช่น การยกร่างปรับปรุงแก้ไขกฎหมายหรือระเบียบต่างๆ หลังจากนี้ใครมาเป็นรัฐบาลสามารถเปลี่ยนแปลงตัวบุคคลในคณะกรรมการได้ โดยมีเงื่อนไขอยู่ใน พ.ร.บ.แผนและขั้นตอนการดำเนินการปฏิรูปประเทศ แต่ไม่ใช่เปลี่ยนแปลงตามใจชอบ,แจงคนดีมีแต่ในวงนึกได้แค่นี้,เมื่อถามว่า มีการวิจารณ์รายชื่อคณะกรรมการปฏิรูปส่วนใหญ่ล้วนเป็นคนหน้าเดิมจาก สปท.และสปช. นายวิษณุตอบว่า ไม่จริง แต่ละคณะจะมีสัดส่วนของคนจาก สปท.อยู่ ไม่ใช่คนจาก สปท.ทั้งหมด ตอนตั้งสมาชิก สปช. หรือ สปท. พยายามคัดคนดีเข้ามา เมื่อถึงเวลายุบสองสภานี้จนตั้งคณะกรรมการปฏิรูปแล้วจะต้องหาคนดีมันนึกได้อยู่ในแวดวงแค่นี้ แต่ไม่ถึงขนาดเป็นหัวกะทิ เราดูจากการหมั่นเข้า ประชุม การทำหน้าที่ รวมถึงความคิดริเริ่มสร้างสรรค์ เพราะคนในคณะกรรมการปฏิรูปคือ คนต้องนั่งลงมือทำงาน ไม่ใช่ฝัน ถ้าคิดว่าจะฝันให้ไปอยู่ในคณะกรรมการยุทธศาสตร์ชาติ เมื่อถามว่า คณะกรรมการปฏิรูปมีสิทธิ์ได้รับการสรรหาเป็น 250 ส.ว.ชุดแรกหรือไม่ นายวิษณุตอบว่า ต้องลาออกจากคณะกรรมการปฏิรูปก่อน แต่ไม่มีเงื่อนไขว่า ต้องลาออกภายในกี่วัน ทั้งนี้ ในส่วนของคณะกรรมการยุทธศาสตร์ชาติจะเสนอชื่อเข้าสู่ที่ประชุม ครม. เพื่อขอความเห็นชอบในวันที่ 29 ส.ค.,สมศักดิ์ ติงไร้ภาค ปชช.ร่วมวงปฏิรูป,นายสมศักดิ์ ปริศนานันทกุล ที่ปรึกษาหัวหน้าพรรคชาติไทยพัฒนา กล่าวว่า ที่สนใจคือกระบวนการมีส่วนร่วมของภาคประชาชนทุกสาขาอาชีพ เพราะรัฐบาลพูดเสมอว่าการปฏิรูปประเทศนั้นเพื่อกำหนดแนวทางเดินของประเทศในอนาคต ดังนั้น คนไทยทุกคนจะต้องเข้ามามีส่วนร่วมด้วย เชื่อว่าหลายคนอยากเข้ามาทำงานและเชื่อว่าหลายชื่อน่าจะดีกว่าชื่อที่ปรากฏออกมา เรื่องอะไรที่เป็นเรื่องของประเทศต้องอย่าละเลยประชาชน ส่วนกรณีที่บางคนวิพากษ์ วิจารณ์ว่าเห็นรายชื่อแล้วรู้สึกว่าเป็นเหล้าเก่าในขวดใหม่นั้น ถึงได้บอกว่าหากมีภาคประชาชนเข้ามาสู่กระบวนการมีส่วนร่วม สิ่งที่วิพากษ์วิจารณ์กันจะไม่เกิดขึ้น แล้วจะเป็นที่ยอมรับมากกว่า ในขณะที่สถานการณ์ทางการเมืองที่ไม่เป็นประชาธิปไตยและไม่เคารพสิทธิ ประชาชนไม่ได้คาดหวังอะไรอยู่แล้ว,นิพิฏฐ์ ติงเป้าหมายปฏิรูปไม่ชัด,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า เป็นไปตามที่คาดไม่มีอะไรนอกเหนือความคาดหมาย เพราะเคยพูดมาก่อนหน้านี้แล้วว่าบรรดาคนที่เคยเป็นแม่น้ำ 5 สายร่วมงานกับผู้มีอำนาจมาแล้ว เมื่อหมดวาระลงจะได้เป็นตำแหน่งเหล่านี้ต่ออีก ส่วนความเหมาะสมอย่างไรไม่ขอวิจารณ์รายบุคคล เพราะตนดูเป็นภาพรวม ความเหมาะสมขึ้นอยู่กับผู้มีอำนาจจะจัดวางคนของเขาไปทำงานด้านไหนอย่างไร สำหรับระยะเวลาที่กำหนดให้ทำแผนปฏิรูปด้านต่างๆ ให้เสร็จภายใน 8 เดือนนั้นคงเสร็จทันอยู่แล้ว แต่ต้องถามว่าวางเป้าหมายไว้อย่างไร เพราะไม่ประกาศชัดเจน หากเปรียบเทียบเหมือนการสร้างบ้าน ต้องถามว่าคนสร้างเขากำหนดให้สร้างอะไร สร้างกระต๊อบ สร้างตึก 3 ชั้น สร้างบ้านเดี่ยวหรือสร้างคฤหาสน์ ฉะนั้นสร้างเสร็จทันแน่แต่จะออกมาเป็นอะไร,องอาจ ขออย่าทำแผนเก็บขึ้นหิ้ง,นายองอาจ คล้ามไพบูลย์ รองหัวหน้าพรรคประชาธิปัตย์ กล่าวว่า สิ่งที่ประชาชนอยากเห็นคือการปฏิรูป ไม่ใช่แค่ข้อเสนอที่สวยหรู อยากจะฝากให้รัฐบาลและ คสช.นำข้อเสนอต่างๆ ของคณะกรรมการปฏิรูปไปสู่การปฏิบัติ เกิดผลที่เป็นจริง เมื่อถามว่า รายชื่อส่วนใหญ่เป็นอดีต สปท. เหมือนเป็นการต่างตอบแทนกันหรือไม่ นายองอาจตอบว่า ไม่ได้ไปมองเรื่องการตอบแทนอะไร เราอยู่ในยุค คสช. เขาก็คงแต่งตั้งคนที่มีความใกล้ชิดเป็นพื้นฐานอยู่แล้ว เป็นเรื่องปกติ หวังว่าจะเห็นการปฏิรูปที่เป็นจริงมากกว่าเป็นเอกสารหลายพันหน้าแล้วเก็บไว้บนหิ้ง,พลังชล วอนอย่ามาแค่เขียนตำรา,นายสุระ เตชะทัต โฆษกพรรคพลังชล กล่าวว่า เมื่อรัฐบาลแต่งตั้งบุคคลขึ้นมาทำงานด้านการปฏิรูปแล้ว บุคคลเหล่านี้ก็ต้องผ่านการคัดเลือกว่าเป็นผู้มีความรู้ความสามารถ ควรให้คณะกรรมการชุดต่างๆ ได้ทำงานอย่างเต็มที่กันไปก่อน และเมื่อเข้ามาแล้วก็อยากให้คณะกรรมการทำงานอย่างเปิดกว้าง รับฟังความคิดเห็นภาคส่วนที่เกี่ยวข้องกับการปฏิรูปอย่างหลากหลายให้ได้ข้อมูลที่ครบถ้วน ให้ผลงานที่ออกมาเป็นรูปธรรมจับต้องได้ สามารถให้หน่วยงานราชการที่เกี่ยวข้องและรัฐบาลในอนาคต หยิบยกไปดำเนินการได้จริง จะได้เป็นประโยชน์ต่อประเทศชาติ ไม่ใช่เพียงแค่นำหลักวิชาการมาเขียนตำราไว้อีกเล่มหนึ่ง เพราะทำเช่นนั้นจะไม่มีใครได้ประโยชน์,เต้น ให้ฉายากรรมการชุดรวมญาติ,นายณัฐวุฒิ ใสยเกื้อ แกนนำ นปช. กล่าวว่า เมื่อเห็นรายชื่อคณะกรรมการปฏิรูปทั้ง 11 ด้านมีข้อสรุปในใจว่า เนื้องานของคณะนี้คงเป็นไปแบบตามใจแป๊ะ เพราะส่วนใหญ่เป็นคนกันเองที่วนเวียนทำงานให้ คสช.มาแล้วในบทบาทต่างๆ จึงขอขนานนามว่า กรรมการปฏิรูปชุดรวมญาติ หลักประกันเพื่อลูกหลานมีงานทำ ซึ่งแบ่งออก 3 กลุ่มหลักคือ 1.ลูก (น้อง) ลุงตู่ หมายถึงกลุ่มข้าราชการและอดีตข้าราชการซึ่งส่วนใหญ่ใกล้ชิดกับผู้มีอำนาจ 2.หลานลุงกำนัน หมายถึงกลุ่มคนทั้งภาครัฐ เอกชน และนักเคลื่อนไหวที่เคยมีบทบาทบนเวที กปปส. และ 3.ลูกเรือแป๊ะ หมายถึงกลุ่มที่เคยมีตำแหน่งในแม่น้ำ 5 สาย ส่วนบุคคลอื่นที่ไม่ได้อยู่ในกลุ่มนี้ส่วนใหญ่ก็เป็นคนที่มีแนวคิดไปในทิศทางเดียวกันกับฝ่ายผู้มีอำนาจ น่าเป็นห่วงว่าการปฏิรูปจะกลายเป็นการปฏิสังขรณ์รัฐราชการ ภายใต้แนวคิดอนุรักษนิยมให้มีอิทธิพลในบ้านเมืองไปอีกนาน,อ๋อย เซ็งครอบงำรัฐบาลในอนาคต,นายจาตุรนต์ ฉายแสง อดีต รมว.ศึกษาธิการ กล่าวว่า เมื่อดูจากรายชื่อแล้วไม่น่าแปลกใจเพราะส่วนใหญ่เป็นคนของ คสช. คนที่ให้ความร่วมมือกับ คสช.และแม่น้ำ 5 สาย ดังนั้น ในช่วงนี้ที่ คสช.ยังมีอำนาจ การทำตามแผนปฏิรูปก็จะดำเนินไปในทางเดียวกันกับผู้มีอำนาจ แต่การบริหารโดยมีผู้นำที่ขาดวิสัยทัศน์และอาศัยกระบวนการที่ไม่รับฟังความคิดเห็น ไม่เปิดโอกาสให้คนส่วนใหญ่ได้เข้ามามีส่วนร่วม ก็จะผิดทิศผิดทางไปแบบนี้ อย่างไรก็ตามบทบาทของคณะกรรมการปฏิรูปจะเกิดปัญหาอย่างมากในช่วงหลังการเลือกตั้ง รัฐบาลหลังเลือกตั้งจะไม่สามารถคิดหรือกำหนดนโยบายที่ตรงกับความ ต้องการของประชาชนได้เลย ต้องทำตามแผนปฏิรูปที่คณะเหล่านี้กำหนดเอาไว้ สภาพแบบนี้จะเกิดขึ้นไปอีกนานตราบใดที่คนส่วนใหญ่ยังทนกับมันได้,นายกฯย้ำทำงบฯ ยึดยุทธศาสตร์ชาติ,วันเดียวกัน เมื่อเวลา 09.00 น. ที่ห้องรอยัล จูบิลี่ บอลรูม อาคารชาเลนเจอร์ ศูนย์แสดงสินค้าและการประชุมอิมแพ็ค เมืองทองธานี พล.อ.ประยุทธ์ จันทร์โอชา นายกรัฐมนตรีและหัวหน้า คสช. เป็นประธานกล่าวเปิดการประชุมสัมมนาการเตรียมการจัดทำงบประมาณรายจ่ายประจำปี พ.ศ.2562 ให้แก่รองนายกฯ รัฐมนตรี หัวหน้าส่วนราชการ ผู้บริหารรัฐวิสาหกิจ ผู้บริหารหน่วยงานอื่น ผู้ว่าราชการจังหวัด และเจ้าหน้าที่ที่เกี่ยวข้อง จำนวน 1,600 คน ตอนหนึ่งว่า วันนี้ได้ตั้งคณะกรรมการปฏิรูปขึ้นมาแล้ว และจะมีการตั้งคณะกรรมการยุทธศาสตร์ชาติขึ้นมาอีก ทุกอย่างต้องเดินหน้าตามกรอบที่วางไว้ ทำอย่างไรให้งบฯถึงมือประชาชนทุกคน ไม่ใช่ใส่ไปเป็นก้อน ต้องดูความเหลื่อมล้ำ ดูความแตกต่างศักยภาพพื้นที่ ถ้าไม่มองมวลรวมถมเท่าไหร่ก็ไม่เต็ม วันนี้งบประมาณจังหวัดก็ได้รับจัดสรรไปมากกว่าที่ผ่านมา ดังนั้น ผู้ว่าฯทุกคนจะต้องตอบคำถามให้ได้ว่า จังหวัดและภาคของท่านควรพัฒนาไปทิศทางใด,สถาบันเมตตาประชาชนมาตลอด,พล.อ.ประยุทธ์กล่าวว่า ยุทธศาสตร์ความมั่นคงที่สำคัญที่สุดคือ สถาบันพระมหากษัตริย์ เป็นสิ่งที่เราต้องเคารพเทิดทูนและรักษาไว้ยิ่งชีวิต วันนี้สมเด็จพระเจ้าอยู่หัว รัชกาลที่ 10 ทรงพระราชทานวีดิทัศน์ เพื่อจะให้เห็นว่าพระองค์ทรงใช้คำว่าสืบสาน รักษาและต่อยอด ที่ในหลวงรัชกาลที่ 9 ทรงทำไว้ และให้เราทุกคนต้องสานต่อ ส่วนเรื่องการตรวจสอบกระทำความผิด ผู้ที่เผยแพร่สิ่งที่ไม่เหมาะสม วันนี้สถาบันทรงพระเมตตาทรงรับสั่งเสมอว่าไม่อยากให้ประชาชนต้องถูกลงโทษด้วยเรื่องเหล่านี้ ซึ่งประชาชนบางคนก็รู้กฎหมาย แต่ก็พยายามจะทำอยู่ เหมือนพยายามต่อต้านกฎหมาย พระองค์ท่านได้ทรงพระราชทานอภัยโทษ นิรโทษกรรมมาโดยตลอด แต่ก็ยังมีคนพยายามจะทำอยู่ ผมก็ไม่เข้าใจว่าสถาบันไปทำอะไรให้เดือดร้อน กฎหมายนี้พระองค์ท่านไม่ได้เป็นคนออก แต่ทุกรัฐบาลเป็นคนออกกฎหมายนี้มา เพื่อปกป้องสถาบันพระมหากษัตริย์ขอให้เข้าใจด้วยพระองค์ท่านใช้กฎหมายไม่ได้ พระองค์ท่านพระราชทานอำนาจทั้ง 3 อำนาจให้รัฐบาลเป็นผู้บริหารเราก็ต้องปกป้องพระองค์ท่าน,แจงความจำเป็นซื้อยุทโธปกรณ์,นายกฯ กล่าวว่า สำหรับความมั่นคงเราต้องเตรียมให้พร้อมเพื่อรักษาอธิปไตย อย่างสองประเทศก็ฮึ่มๆกันอยู่ ที่เป็นประเด็นเพราะทั้ง 2 ประเทศมีศักยภาพทางยุทโธปกรณ์ โลกก็ผวากันหมด แล้วเราจะไม่มีความพร้อมไว้บ้างเลยเหรอ เราไม่ต้องไปฮึ่มกับใคร แค่ฮึ่มกันเองก็วุ่นพอแล้ว ไม่ต้องฮึ่มกันมากนักหรอก แต่เราต้องมีการเตรียมความพร้อมเพื่อศักยภาพ เพิ่มอำนาจที่ไม่มีตัวตน เพื่อให้เขาเกรงใจ เพื่อฝึกรบ ลาดตระเวน ต้องดูแลทั้งทางบก ทางเรือ ทางอากาศ ซึ่งเราทำคนเดียวไม่ได้ต้องร่วมกับมิตรประเทศรอบบ้าน แล้วจะเอาอะไรที่ขี้กะโล้โท้ไปอยู่กับเขาเหรอ ในเมื่อเขามีการพัฒนาแล้วเราไม่ได้พัฒนาเหรอ ไม่ได้ ต้องคิดสองด้าน นี่คือความมั่นคง รัฐบาลต้องจัดสรรงบฯ ให้เหมาะสม เพื่อเตรียมความพร้อม ทั้งความร่วมมือลาดตระเวนทางทะเล ช่วยผู้ลี้ภัย แก้ปัญหาโจรสลัด ถ้าเราไม่มีเรือจะเอาเรือประมงไปสู้เขาเหรอ ก็ไปไม่ทันเขา หน้าตาประเทศชาติสำคัญด้วย ในเมื่อเราจะอยู่ในเวทีโลก แต่อย่างไรต้องอยู่พอเพียง โดยอย่างอื่นไม่เสียไปด้วย,วอนอย่าด่า ขสมก.ปฏิรูปรถเมล์,ต่อมาเวลา 11.30 น. พล.อ.ประยุทธ์ให้สัมภาษณ์ถึงกรณีองค์การขนส่งมวลชนกรุงเทพ (ขสมก.) ปฏิรูประบบการเดินรถเมล์ว่า เราต้องเคารพความคิดของ ขสมก. เขาก็แค่ลองดูเฉยๆ ว่าหากทำแบบนี้จะมีความเป็นไปได้หรือไม่ เพราะเป็นการให้สัมปทานมานานแล้วไม่ใช่รัฐบาลนี้เป็นคนให้ การจะปรับสัมปทานใหม่ก็ยาก วันนี้เราทดลองปรับเส้นทางรถดูก่อน ในเมื่อรถใหม่ยังหาไม่ได้ต้องทาสีหัวรถเก่าให้เห็นว่าสีนี้เป็นของสายนี้ ขออย่าไปติติงกันมากนักเพราะเป็นรถคันเดิม เดินทางก็ถึงเหมือนกัน ขอให้อภัยกันบ้าง ตนกำลังเร่งรัดการจัดหารถเมล์ใหม่ ซึ่งมันต้องโปร่งใส ถ้าจะเอาแต่ของราคาถูกก็ได้ แต่ได้ของห่วยมา ถ้าของแพงเกินไปก็ไม่ดีต้องเอาพอดีๆ ลอตแรกมีประมาณ 400 คันที่ต้องจัดหามาก่อนที่เหลืออีก 1,200 คัน ทั้งหมดกำลังพิจารณาอยู่พยายามให้มีรถเมล์ใหม่ทันปีใหม่นี้ แต่ต้องไม่มีทุจริต ส่วนเรื่องของคนขับกับกระเป๋ารถเมล์ยังมีปัญหาพอสมควร,ร.10ให้ทำคลินิกเกษตรเคลื่อนที่,จากนั้นเวลา 15.30 น. ที่สวนลุมพินี พล.อ.ประยุทธ์ เป็นประธานเปิดงาน เกษตรไทยก้าวหน้า ภายใต้ร่มพระบารมี พร้อมมอบโล่รางวัลให้กับเกษตรกรที่ทำเกษตรแปลงใหญ่ที่มีความโดดเด่น และเยี่ยมชมนวัตกรรมและเทคโนโลยีทางการเกษตร และการจำหน่ายสินค้าจากเกษตรกร โดยมี พล.อ.อนุพงษ์ เผ่าจินดา รมว.มหาดไทย พล.อ.ฉัตรชัย สาริกัลยะ รมว.เกษตรและสหกรณ์ ให้การต้อนรับ โดยนายกฯกล่าวเปิดงานตอนหนึ่งว่า วันนี้เรากำลังอยู่ในช่วงเวลาการเปลี่ยนผ่านจากรัชกาลที่ 9 สู่รัชกาลที่ 10 ถือเป็นความโชคดีของทุกคนที่ทั้ง 2 พระองค์อยู่กับเรา เป็นสิ่งที่เราต้องภาคภูมิใจด้านการเกษตรรัชกาลที่ 10 ทรงให้ทำคลินิกเกษตรเคลื่อนที่ แก้ไขปัญหาเกษตรกรในท้องถิ่น อย่าท้อถอย ราคาข้าวตกมันตกทั้งวงจร ทำอะไรต้องเป็นห่วงโซ่ คนกลางต้องเสียสละบ้าง ทุกคนอยากรวยหมด เป็นธรรมดาของมนุษย์ แต่ต้องรู้จักพอเพียง,สมชัย ตื๊อ มีชัย ชมสาธิตเลือกตั้ง,นายสมชัย ศรีสุทธิยากร กรรมการการเลือกตั้ง (กกต.) ด้านบริหารกลาง กล่าวว่า กกต.จะจัดสาธิตการลงคะแนนเลือกตั้ง ส.ส.ตามระบบใหม่ที่ กรธ.คิดในวันที่ 23 ส.ค. จึงได้ส่งการ์ดเชิญไปยัง 3 หน่วยงาน คือ 1.นายมีชัย ฤชุพันธุ์ ประธาน กรธ. 2.นายสุรชัย เลี้ยงบุญเลิศชัย รองประธาน สนช. 3.นายเอนก เหล่าธรรมทัศน์ ประธานปฏิรูปการเมืองมาร่วมสังเกตการณ์ เพื่อให้เห็นว่าหากระบบดังกล่าวนำมาใช้จริงกับการเลือกตั้ง แล้วมีบัตรเลือกตั้ง 350 แบบ รูปแบบการจัดการเลือกตั้งของ กกต. และการใช้สิทธิของประชาชนจะยุ่งยากและเสียเวลาเพิ่มขึ้นแค่ไหน การจัดสาธิตดังกล่าวเป็นความพยายามของ กกต.ที่จะคิดวิธีการที่ดีที่สุด เพื่อตอบสนองความคิดของ กรธ.ไม่ได้ทำขึ้นเพื่อเอาชนะหรือบอกว่าใครดีกว่าใคร ถ้ารอกฎหมายออกแล้วค่อยแก้ไขอาจไม่ทันการณ์ การ์ดที่เชิญไปเหมือนเชิญงานแต่งงาน เราไม่ได้คาดคั้นว่าต้องมาให้ได้ ส่วนพรรคการเมืองใดหากสนใจมาชมการสาธิตได้ แต่เราไม่เชิญเพราะไม่อยากให้กลายเป็นอีเวนต์ เราต้องการให้มาช่วยกันคิดว่ามีจุดอ่อนอะไรตรงไหนจะได้ไม่ต้องมาเถียงกัน,มีชัย ย้ำเซ็ตซีโร่ กสม.ไม่มีซ่อนเร้น,ที่รัฐสภา นายมีชัย ฤชุพันธ์ ประธานกรรมการร่างรัฐธรรมนูญ (กรธ.) กล่าวถึงการพิจารณาร่าง พ.ร.บ.ประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ (กสม.) ของ สนช.ในวันที่ 17 ส.ค. ว่า การเสนอให้เซ็ตซีโร่ กสม. ไม่มีวาระซ่อนเร้น ตนสนิทกับ กสม.ทุกคน ทุกคนเป็นคนน่ารัก แต่มีเหตุผลของแต่ละองค์กรอยู่ อย่าง กสม.ที่ถูกลดเกรดเพราะที่มาการสรรหาไม่เปิดกว้าง ไม่มีเวลาให้กลุ่มที่เกี่ยวข้องเข้ามามีส่วนร่วมอย่างเพียงพอตามที่ระบุไว้ในหลักการปารีส ซึ่งเป็นพันธกรณีที่ระหว่างประเทศที่เราต้องทำตาม ทำให้ กสม.ไปประชุมกับต่างประเทศในฐานะของ กสม.ไม่ได้ ต้องไปในฐานะทีมงานของกระทรวงการต่างประเทศ พูดอะไรเขาก็ไม่รับฟัง เวลาเกิดปัญหาการชี้แจงก็จะทำได้ยาก ส่วนแนวทางของ สนช.ที่ปรับแก้ให้ กสม.อยู่ต่อครึ่งวาระหรือ 3 ปีนั้น ประเทศชาติก็ต้องรอไป 3 ปี เมื่อรวมตามกลไกการสรรหา ก็ต้องรอไป 4 ปี เมื่อถามว่า ได้รับการ์ดเชิญร่วมดูสาธิตการเลือกตั้งจากนายสมชัย ศรีสุทธิยากร กกต. หรือไม่ นายมีชัยกล่าวว่า ไม่ได้ พร้อมเดินออกจากวงสัมภาษณ์ทันที,สนช.เสียงแตกโหวตร่าง พ.ร.บ.กสม.,ผู้สื่อข่าวรายงานจากรัฐสภาว่า การประชุมสนช. วันที่ 17 ส.ค. มีวาระการพิจารณาร่าง พ.ร.บ.ประกอบรัฐธรรมนูญว่าด้วย กสม. วาระที่ 2 -3 หลังคณะกรรมาธิการวิสามัญพิจารณาเสร็จแล้ว โดยสาระ สำคัญอยู่ที่มาตรา 60 ว่าด้วยการดำรงอยู่ของ กสม.ชุดปัจจุบัน กมธ.ได้แก้ไขจากเดิมที่ให้ กสม.ต้องพ้นจากตำแหน่งหลังมี กสม.ชุดใหม่ เป็นให้สามารถดำรงตำแหน่งต่อไปจนครบวาระ 3 ปี นับตั้งแต่วันที่เข้ารับตำแหน่ง โดยท่าทีสมาชิก สนช.ต่อประเด็นดังกล่าวยังแตกออกเป็น 2 กลุ่ม ได้แก่ เห็นว่าควรลงมติเห็นชอบกับที่ กมธ.แก้ไข ขณะที่อีกกลุ่มเห็นด้วยกับแนวทางของ กรธ.ที่ให้เซ็ตซีโร่ กสม.ทุกคน อย่างไรก็ตาม กมธ. อาจเสนอให้แก้ไขเนื้อหากลางที่ประชุม สนช. เพื่อให้เกิดความสมดุลมากที่สุด หลีกเลี่ยงการใช้มติ สนช.มาหักล้างอีกฝ่าย,เล็งยื่น ป.ป.ช.สอบสลายชุมนุม 53 ใหม่,นายณัฐวุฒิ ใสยเกื้อ แกนนำ นปช. กล่าวว่าจะยื่นคำร้องต่อ ป.ป.ช. เพื่อให้พิจารณากรณีสลายการชุมนุมกลุ่ม นปช. เมื่อปี 2553 ใหม่ ในวันที่ 17 ส.ค. เวลา 10.00 น. โดยหยิบยกคำพิพากษาศาลฎีกาแผนกคดีอาญาผู้ดำรงตำแหน่งทางการเมือง ที่ยกฟ้องนายสมชาย วงศ์สวัสดิ์ อดีตนายกฯและคณะ ในคดีสลายการชุมนุมกลุ่มพันธมิตรฯเมื่อปี 2551 เป็นพยานหลักฐานใหม่ เป็นสาระสำคัญแห่งคดีตาม พ.ร.บ.ป.ป.ช. มาตรา 86 (1) เพื่อประโยชน์แห่งความยุติธรรมและความเป็นมาตรฐานเดียวในการปฏิบัติหน้าที่ของ ป.ป.ช. เชื่อว่าเมื่อสังคมได้รับทราบคำพิพากษาและเห็นแนวปฏิบัติของ ป.ป.ช.ในฐานะพนักงานสอบสวน คงเกิดคำถามเดียวกันว่าคนมือเปล่าตายเป็นร้อยกลางเมืองหลวง แต่ไม่รู้จะดำเนินคดีกับใคร เรื่องแบบนี้เกิดขึ้นในบ้านเมืองได้อย่างไร ยืนยันว่าตนไม่ได้มาหาเรื่อง แต่มาหาความยุติธรรม ที่ผ่านมา ป.ป.ช.ต้องถามตัวเองว่ามีให้หรือไม่,วัฒนา ขู่ฟ้องกลับถ้าแจ้งข้อหาเพิ่ม,นายวัฒนา เมืองสุข แกนนำพรรคเพื่อไทย โพสต์เฟซบุ๊กส่วนตัวว่า เพิ่งทราบว่าก่อนที่จะไปมอบตัวต่อพนักงานสอบสวน บก.ปอท. ได้ถูกพนักงานสอบสวนไปยื่นคำร้องขอให้ศาลออกหมายจับ แต่ ศาลอาญายกคำร้อง แม้ศาลจะปฏิเสธการออกหมายจับและตนได้มอบตัวสู้คดีไปแล้ว แต่ความพยายามที่จะให้ศาลควบคุมตัวยังคงมีต่อไป เชื่อว่าครั้งนี้ตำรวจน่าจะหาคนไปร้องทุกข์กล่าวโทษตนเป็นคดีใหม่หรืออาจจะแจ้งข้อหาเพิ่มในคดีเก่า จากนั้นจะนำตัวไปฝากขังที่ศาลและคัดค้านการขอปล่อยตัวชั่วคราว ทั้งที่พยานหลักฐานในคดีคือข้อความที่โพสต์ซึ่งไม่อาจแก้ไขหรือเปลี่ยนแปลงใดๆได้อีก ข้ออ้างที่ว่าตนจะไปยุ่งเหยิงกับพยานหลักฐานจึงเป็นไปไม่ได้ เพื่อความชัดเจน ขอให้ข้อมูลเพิ่มเติมกับพนักงานสอบสวนว่า ในคดีเก่าที่ถูกแจ้งข้อหาแล้วมีคนให้ความเห็นแบบตนหลายคน ดังนั้น หากจะเลือกที่จะดำเนินคดีกับตนคนเดียวถือเป็นการเลือกปฏิบัติหรือเป็นการละเว้นสำหรับคนอื่น ส่วนการแจ้งข้อหาเพิ่มหากเป็นการกระทำโดยเจตนาจะให้ได้รับโทษสูงขึ้นก็ควรระวังประมวลกฎหมายอาญามาตรา 200 เพราะย่อมมีสิทธิจะฟ้องกลับเพื่อปกป้องตัวเองเช่นกัน,ปูด สนช.วิ่งเต้นนายก อบจ.หลุด ม.44,ที่รัฐสภา นายวัชระ เพชรทอง อดีต ส.ส.พรรค ประชาธิปัตย์ แถลงว่า ได้ยินมาว่า นายกิตติศักดิ์ รัตนวราหะ สนช. ไปคุยกับอดีตนายก อบจ.กำแพงเพชรว่า ได้คุยกับนายทหารระดับสูงให้แล้ว เพื่อให้อดีตนายก อบจ.คนดังกล่าวหลุดพ้นจากการถูกลงโทษตามมาตรา 44 อยากทราบว่านายกิตติศักดิ์ไปพูดเช่นนั้นจริงหรือไม่,ด้านนายกิตติศักดิ์ รัตนวราหะ สนช. กล่าวตอบโต้ว่า สิ่งที่นายวัชระพูดมาถูกเพียง 20% ผิด 80% ข้อเท็จจริงเรื่องดังกล่าวคือ ตนเป็นคนกำแพงเพชร รู้จักกับนายก อบจ.กำแพงเพชรที่ถูกมาตรา 44 ลงโทษ ซึ่งนายก อบจ.กำแพงเพชร ได้นำทีม อบจ.มาพบตน และเล่าข้อเท็จจริงให้ฟังเรื่องการถูกพักงาน แต่ไม่ได้ขอร้องให้ตนช่วยเคลียร์คดีให้ บอกเพียงว่าอยากให้ทางจังหวัดสรุปผลสอบส่งให้ส่วนกลางเร็วที่สุด ตนก็เพียงรับฟังข้อมูลเฉยๆ ไม่ได้ไปวิ่งเต้นอะไร ถ้านายวัชระแน่จริงขอให้ระบุชื่อมาเลยว่านายทหารที่ตนไปพูดคุยด้วยคือใคร
บิ๊กป้อม ประเมิน 25 ส.ค.ตัดสินคดีจำนำข้าวมวลชนเชียร์ ปู หลักพัน ยังไม่มีสัญญาณป่วน มท.ร่อนหนังสือด่วนถึงผู้ว่าฯ สกัดความเคลื่อนไหวผิดปกติ ปลุกระดม ชักชวนประชาชน
ข่าวหน้า1,ประวิตร วงษ์สุวรรณ,กฤษฎา บุญราช,ยิ่งลักษณ์ ชินวัตร,สุทธิพงษ์ จุลเจริญ